**Kërkohen #shkëndija**

**Vepro kudo je, dhe si mundesh. Bashkoju nismës #shkëndija. Një shkëndijë ndez një mal!**

A jeni një organizatë e re, një grup entuziast, apo dhe një individ plot energji kudo në Shqipëri që dëshironi të ndryshoni gjërat për mirë, aty ku jetoni, apo të ngrini një problem që ju shqetëson? A ka diçka që mund të jetë më mire në përditshmërinë tuaj dhe në vendin ku jetoni?

Nisma #shkëndija synon pikërisht këtë – anë e kënd Shqipërisë – kudo jeni, t’ju ndihmojë të ngrini çështje shqetësuese dhe të ndërmerni veprime konkrete për zgjidhjen e tyre. Koha ka treguar, që zgjidhja nuk vjen gjithmonë nga të tjerë dhe që personi më i mirë që mund të ndryshojë diçka, je ti.

Krahas kësaj, nisma #shkëndija ju ofron mundësinë të zgjeroni rrjetin tuaj përmes njohjes me organizata dhe grupe të tjera që janë si ju – energjik, dhe plot shpresë dhe iniciativa për të përmirësuar sado modestisht vendin ku jetojmë.

**Por çfarë është nisma #shkëndija?**

Ne si Co-PLAN me mbështetjen financiare të Ambasadës së Shteteve të Bashkuara në Tiranë, ideuam nismën/programin #shkëndija si një mënyrë për të mbështetur me njohuri dhe mundësi, dhe për të inkurajuar grupe apo individë të ndërmarrin nisma konkrete për ndryshim me qëllim përmirësimin e jetës së tyre dhe qytetarëve në komunitetin ku ata jetojnë. Programi #shkëndija është proces mësimi praktik i cili hap mundësi të shumta për secilin që bëhet pjesë, pra është rrugëtim përmes të cilit ju i bashkoheni një rrjeti të gjerë aktivistësh, profesionistësh dhe shoqërisë civile në Shqipëri.

**Si funksionon?**

Pasi dërgoni aplikimin, Co-PLAN bën selektimin e kandidatëve dhe përzgjedh një numër të caktuar aktivistësh për tu intervistuar. Më pas aktivistët e përzgjedhur kalojnë ciklin e workshopeve/punëtorive të cilat realizohen nga stafi i Co-PLAN dhe profesionistë nga fusha të ndryshme të cilët janë pjesë e ekipit që zbaton këtë program.

Gjatë pjesëmarrjes në workshope/punëtori, pjesëmarrësit do të kenë mundësinë të kuptojnë në **praktikë** procesin e **shkruarjes, zbatimit** dhe **monitiorimit** të një nisme.

Programi #shkëndija nuk është një thirje për subgrantim, është proces që ofron mbështetje në dije dhe rritje profesionale.

Ju mund të njiheni më shumë me nismën këtu.

**Pse duhet të aplikoni?**

Arsyet janë të shumta, por ne po ndajmë disa:

* Për të qënë pjesë e një organizimi dinamik rinor që mbështet zhvillimin e komunitetit tuaj.
* Për të përmirësuar aftësitë tuaja në ngritjen dhe adresimin e problematikave të komunitetit
* Për të kultivuar aftësitë tuaja ndryshim-sjellëse;
* Për t’ju njohur më shumë nisma të tjera interesante që janë duke ndodhur, që ju mund të doni t’i bashkoheni apo t’i mbështesni.

Pjesëmarrësit e nismës #shkëndija do të kenë mundësi jo vetëm të mësojnë nga njerëz me përvojë, por dhe të këshillohen dhe mbështeten nga ta gjatë rrugëtimit shumë domethënës dhe shpërblyes të aktivizmit.

**Nëse e ndjen thirrjen për t’i shërbyer komunitetit, bashkoju nismës #shkëndija.**

Aplikimet janë të hapura deri më **15 shkurt 2023**. Për të aplikuar në këtë program, mund të klikoni këtu.

Për më shumë informacion kontaktoni në: [aida\_ciro@co-plan.org](mailto:aida_ciro@co-plan.org) [co-plan@co-plan.org](mailto:co-plan@co-plan.org)

Nisma #shkëndija vjen në kuadër të projektit SAIL (*Sparking Activism Initiatives Locally*), financuar nga Zyra e Marrëdhënieve me Publikun në Ambasadën Amerikane si pjesë e programit ‘*Civil Society Capacity Building’*, dhe e zbatuar nga Co-PLAN, Instituti për Zhvillimin e Habitatit, në të gjithë Shqipërinë.

* Pranohen shkëndija deri më **15 shkurt 2023**